Osijek Express

Kazališna biciklijada Teatra To Go donosi bicikliranje, predstavu i sadnju drveća
2024-09-21 09:00 - 12:00 (Europe/Zagreb) | Pješački most
Teatar To Go najavljuje Kazališnu biciklijadu na relaciji od Osijeka do Kopačkog rita, 21. rujna 2024., na Međunarodni dan sadnje drveća. Na ciljanoj lokaciji igrat će se predstava za djecu “Botaničari”, nakon čega slijedi sadnja drveća na ulazu u Kopački rit. Biciklijadom se želi podržati cjelogodišnja kampanja Posadite drvo PP Kopačkog rita, kojom se poziva građane da svojim prilogom doprinesu sadnji drvoreda autohtonih divljih vrsta voćaka uz prometnicu Podunavlje-Kozjak. Isto tako, Teatar To Go ove godine obilježava deset godina djelovanja te je biciklijada povod za prošireno kazališno druženje.
Start biciklijade je u 9:00 sati kod Pješačkog mosta (Most mladosti) u Osijeku, odakle će karavana krenuti preko mosta do biciklističke staze prema Bilju te cestom do Kopačkog rita. Karavana će biti u pratnji Odjela za prevenciju PU osječko-baranjske županije. Ruta je dobro poznata, nije zahtjevna te mogu sudjelovati i djeca.
Program u Kopačkom ritu bit će održan za sudionike biciklijade, ali i sve zainteresirane ljubitelje kazališta i ekologije. U 10:30 sati održat će se predstava za djecu “Botaničari”, autora Gorana
Smoljanovića, koja je ove godine proslavila svoju stotu izvedbu. Radnja predstave vrti se oko sadnje drveta, pa će se nakon predstave prigodno posaditi drveće na ulazu u Kopački rit. Predstava će se izvesti u paviljonu na ulazu u park prirode, a u sadnji drveća sudjelovat će i likovi iz predstave Borko i Florijan Stolisnik, odnosno glumci Ivan Pokupić i Goran Smoljanović. Planirani povratak za Osijek je oko 12:00 sati.
Kazališna biciklijada se organizira u suradnji s PP Kopački rit, Odjelom za prevenciju PU osječko-baranjske županije (“Biciklirajmo, biciklističkom“), Gradskim savezom za sportsku rekreaciju
Sport za sve, Crvenim križom Osijek i uz podršku organizatora FFOS-ove biciklijade koja se tradicionalno održava u travnju. Pokrovitelji biciklijade su Osječko-baranjska županija, Ministarstvo
kulture i medija i Zaklada Kultura Nova. Svi koji žele sudjelovati u biciklijadi mogu se registrirati putem prijavnog obrasca (https://bit.ly/4eraXUV) ili mogu pronaći obrazac na službenoj Web stranici Teatra To Go (www.teatartogo.hr) . Za sudjelovanje u drugim aktivnostima programa nije potrebna registracija.
